ming030890/wiki-yue-high-quality huggingface dataset:
反逃犯條例修訂運動

反逃犯條例修訂運動（英文：Anti-Extradition Law Amendment Bill Movement），簡稱反修例運動（英文：Anti-ELAB Movement），支持者又叫反送中運動，個別傳媒叫香港修例風波、逆權運動、抗暴之戰、黑色暴亂、己亥事變、香港憲法保衛戰或香港護法運動，係香港2019年3月15號開始、6月9號大規模爆發嘅一連串反對逃犯條例修訂草案嘅社會運動，形式包括和平嘅遊行同集會，之後亦有出現激進嘅圍堵同衝擊行動。
雖則香港政府自6月中已經停止咗修例工作，但要到9月初先至宣佈正式撤回修訂，加上未能滿足運動入面提出嘅其餘訴求，呢場運動未有好快完結。隨住2020年頭香港爆發疫情，同埋6月底政府推行由全國人大通過嘅《香港國家安全法》，反修例相關嘅示威同抗爭活動就被壓制咗落嚟。
呢次運動唔單止係香港自六七暴動、九七回歸以嚟最大規模嘅社會動盪，更加畀國際社會高度關注。

歷史
呢場運動源自2018年香港女子臺灣遇害案嘅疑兇陳同佳喺現有制度下唔可以引渡返臺灣受審，香港政府就喺2019年2月提出逃犯條例修訂草案，畀香港將疑犯引渡到任何未同香港有引渡協議嘅地方，包括中華人民共和國、澳門、台灣等地。不過呢個修訂令香港政府可以將種種「逃犯」運去中華人民共和國度，而好多人都對渠套司法制度冇信心，又擔心呢個安排會侵蝕香港「一國兩制」嘅根基，所以強烈反對修例；抗議者並唔係反對將疑犯引渡去陳同佳殺潘曉穎案嘅事發地，台灣去審訊。反對者又將「被引渡返中國受審」嘅憂慮叫做「送中」，同「送終」諧音。
香港眾志喺3月15號搞嘅靜坐，係頭一個反修例嘅示威活動，之後社會各界亦以唔同方式表達反修例嘅訴求，但政府一路都企硬，聲稱修例係要「填補法律缺陷」，堅持安排喺立法會夏季休會前完成審議，結果引起更大規模嘅示威活動，6月9號民陣搞嘅反送中大遊行號稱有過百萬人參加，當局依然無動於衷，結果6月12號嘅示威演化成警民衝突，防暴警察被指使用過量武力，而政府曾一度話呢次衝突係「暴動」，引發更多民怨。行政長官林鄭月娥喺6月15號宣佈暫緩修訂草案，意圖令局勢降溫，但佢一路拒絕用「撤回」嘅字眼，大多數示威者都唔收貨，令運動規模逐漸擴大，「遍地開花」到香港各區，每個禮拜都有唔同區份搞示威活動，多數都出現激進示威者同警方對峙同嘅衝突情況。當局去到9月4號先至宣佈正式撤回修例，但仍然無回應其餘訴求，所以仍然未平息到民怨。到10月頭，政府引用《緊急情況規例條例》去訂立《禁止蒙面規例》，希望可以減少激進示威行為，但見唔到成效。
2020年初，由於肺炎疫情嘅關係，反修例運動嘅氣氛曾經緩和咗一段時間，取而代之嘅就係一連串反肺炎診所遊行同零星嘅聚集活動，但係示威者並冇放棄初衷，持續抗爭。同年5月開始，隨住疫情穩定，加埋港府推動《國歌法》本地立法同埋中央人民政府對香港頒布「香港國家安全法」，反修例運動嘅氣氛一度加強返。到同年8月8號，香港政府回應美國政府推行《香港自治法案》作出對香港嘅制裁嗰陣，首度將反修例運動定性做「反政府動亂」。

五大訴求
呢場運動當初爭取嘅係要求當局撤回《逃犯條例》修訂，隨住時局發展，支持者加入更多訴求，逐漸發展出獲運動參與者廣泛認可嘅「五大訴求」：
另外，10月頭有啲示威者分別想將「解散警隊」同「停止引用緊急法同撤回禁蒙面法」加入做第六個訴求，夾埋叫「六大訴求」，不過多數示威者認為應該要專注返原先嘅「五大訴求」，所以「六大訴求」嘅叫法唔成氣候。

抗爭特色
呢場運動由民間自發，無大台指揮，參與者主要都係透過LIHKG（連登）討論區同通訊軟件Telegram交流。參與者通常可以分做兩類：多數都係參與和平合法示威活動嘅「和理非」（和平、理性、非暴力），亦有啲人係參與前線激進抗爭嘅「勇武派」，雙方一般都同意下面嘅原則：
「唔流血，唔受傷，唔被捕」：告誡「勇武」要避免流血衝突，唔好受傷同唔好畀差人拉。
「唔分化，唔篤灰，唔割蓆」：告誡「和理非」就算唔認同「勇武」嘅激進手段，都要包容佢哋嘅行為，唔好內鬨。
「兄弟爬山，各自努力」：「和理非」同「勇武」可以用返各自嘅手段，去達致同一個目標。
「Be Water」：出自武打巨星李小龍嘅名言，告誡抗爭嗰陣要好似水噉樣識得靈活走位，唔好死守同一笪地方。

常用抗議口號
每次示威活動，群眾都會嗌下面嘅口號，帶頭人先嗌上半句，其他人接埋下半句。

國際反應
睇埋：各國對中國威脅對應措施一覽
8月底，第45屆七大工業國組織會議喺法國舉行。峰會發表聯合聲明，強調G7再次肯定給予香港一國兩制下自治嘅1984年《中英聯合聲明》嘅存在同重要性，敦促中國信守承諾維持香港自治。G7份聯合聲明重呼籲避免暴力。
英國首相約翰遜表示，七國集團首腦對香港局勢深表關注，都支持一個穩定而繁榮嘅香港，並繼續致力於一國兩制框架。
8月27號，中國外交部發言人耿爽喺例行記者會話，《中英聯合聲明》終極目的係確定中國收回香港，任何國家組織無權假借《中英聯合聲明》干涉香港事務，七國集團首腦會議領導人發表聲明，對香港事務「說三道四、指手畫腳」，中方表示強烈不滿、堅決反對。
9月25號，美國參眾兩院嘅外交委員會分別通過咗《香港人權與民主法案》。經過參眾兩院審議同表決，總統當勞侵喺11月27號簽署法案，正式生效。
南明

南明（粵拼：naam4 ming4）係大明嘅末期。1644年李自成攻陷大明京城北京，皇帝朱由檢上吊自殺，李自成建立大順，做皇帝。大明一時混亂，同年，明臣響南方另推朱氏宗室朱由崧做皇帝，是為南明。之後明將吳三桂引大清軍入山海關，趕走李自成，一時間三國並立。後來，吳三桂投降清朝。1662年，皇室朱由榔俾吳三桂勒死，明朝正式滅亡。
南曹站

南曹站係一個中國嘅高鐵站。
呢個站被視作幽靈車站，狀態亦引起一啲人對於中國高鐵同基建過度擴張情況嘅關注。
南明區

南明區係中國貴州貴陽下轄嘅一個市轄區，有89平方公里咁大。
南昌經濟技術開發區

南昌經濟技術開發區係中國江西南昌一個經濟開發區，總面積158平方公里，人口27萬。
南昌縣

南昌縣係中國江西南昌一個縣，總面積1839平方公里，人口95萬。
南昌艦

南昌艦係中國人民解放軍舊時嘅一艘軍艦。佢初頭係大日本帝國炮艦，叫宇治艦，1940年服役，打侵華戰爭。到1945年8月日本打輸後，呢艘艦就由中華民國國軍接收，改名長治艦。到國共內戰期間，呢艘艦喺1949年9月19號畀中國共產黨搶咗，國軍9月23號派戰機將艘艦炸沉喺南京燕子磯東面水底。1950年解放軍撈返艘艦上嚟整返再用，再改名做南昌艦，用到1960年退役。
南昌街

南昌街（英文：Nam Cheong Street，舊名Nanchang Street），係香港九龍深水埗區一條馬路。喺深水埗嗰一段南昌街喺1910年代已經有。而家成條南昌街由通州街、界限街同聚魚道交界開始，去到龍坪道同延坪道交界，駁通深水埗、石硤尾、白田同埋大窩坪。
街名嚟自江西南昌。亦有人話係來自舊時深水埗富商陳南昌，但後者受到一啲香港歷史學家反對，佢哋話有南昌街嗰日陳南昌得七歲，所以冇可能關佢事。
內科

內科（粵拼：noi6 fo1，英文：Internal medicine），係醫學上面專係預防、診斷同埋醫返啲身體入面嘅病嘅專科。
內積空間

喺數學入面，內積空間係一種向量空間，佢有一個叫內積嘅二元運算。
內米湖

內米湖係意大利拉素嘅火山湖，湖長5.5公里、大1.67平方公里、最深33米。
內聯網

內聯網係一種組織內部嘅區域性網絡。佢只可以喺一定網絡範圍內連線，無得上互聯網（外聯網）。獨立於萬維網。
一般用家要自己搞內聯網就要有上網機器兩部，兼夾路由器。將路由器個LAN頭連落個LAN頭就可以整到個內聯網。如果個LAN頭連落個WAN頭就係連出互聯網，又叫「出街」。
內能

內能係指喺熱力學入面，熱力學系統包含嘅能量，但唔包含外部產生嘅動能同位能。
內碼

內碼，喺資訊處理，特別係喺中日韓書寫系統嘅資訊處理，係指某套電腦系統同應用程式實際用嘅編碼:30，而今通常係某種形式嘅統一碼；統一碼喺微軟視窗內部用 UTF-16LE形式，而喺類Unix系統（包括MacOS）就係UTF-8形式。內碼亦指某種內碼之下某字符嘅號碼。
概念上，內碼同交換碼相對:29，但實際上，除咗喺例如圖書館學或者HZ碼等一啲個別領域之外，喺中文，就算係統一碼未廣泛採納之前，呢兩樣概念通常都重叠，即係可以話除咗少數例外情況之外，中文基本上從來都無真正嘅交換碼，而係就算跨系統都係用內碼，只係傳出去或者收到之後會轉內碼。相反，日文可以話以前ISO 2022係交換碼，即係話就算系統內部係用EUC或Shift-JIS，以前好多時都係轉咗做ISO 2022形式先傳出去或者寫入檔案。
統一碼未廣泛採納之前，唔同書寫系統嘅內碼並唔統一，而係通常各國有自己嘅內碼，中文好多時用嘅都係雙位元組編碼，漢字部分固定用兩位元組，英文部分就固定用一位元組。
用某種內碼嘅檔案拎去用第種內碼嘅系統度開嚟睇，結果就會顯示錯誤，呢種原因導致嘅顯示錯誤叫亂碼。
未有五大碼之前，正體中文亦都曾經出現過直接用倉頡碼做內碼嘅情況，喺呢種系統，中文內碼視乎倉頡點拆字，位元組數量會介乎兩至六位元組不等:19，有啲似而今UTF-8嘅情況。

內碼輸入法
直接用字符內碼打字嘅輸入法叫內碼輸入法。例如，喺用五大碼嘅系統，「字」係A672，但係喺用GB碼嘅系統，D7D6（十進制（55，54）嘅EUC形式）先係「字」。
喺用統一碼嘅系統，內碼通常指統一碼標準入面嘅編號，即係U+後面嘅十六進號碼，或者號碼嘅十進制形式。例如喺Linux，用X11跟機嘅內碼輸入法，打5B57就會打到「字」（U+5B57）。
內自同構

喺抽象代數入面，內自同構係指羣、環或者代數入面嘅一種自同構，係由一個揀定咗嘅元素嘅共軛作用整出嚟嘅，呢個元素有時會叫做conjugating element。呢種同構可以好簡單噉用羣入面嘅運算表達出嚟，所以叫做「內」自同構。將啲內自同構攞埋一齊睇，會組成成個自同構羣嘅一個正規子羣。對呢個正規子羣取商嘅話就會得到外同構羣。

定義
假設係一個羣，係入面一個元素（或者係一個環，係一個可逆元），噉函數
就叫做嘅右共軛（right conjugation by ），噉樣定義出嚟嘅函數係上面嘅自同態：對任何嘅，
其中第二步係𠓼個單位元入去中間。另外，呢個函數有個雙邊逆元，所以係雙射，亦即係話係一個自同構。任何噉樣做共軛得出嚟嘅同構都叫做內自同構。
寫右共軛嗰陣，好多時呢嚿嘢會直接寫做，呢個寫法好方便，因為共軛嘅複合符合呢條式，亦即係話共軛係羣對自己嘅右作用。

內外自同構羣
兩個內自同構複合埋一齊都係內自同構，所以所有內自同構一齊就形成咗一個羣，叫嘅「內自同構羣」（inner automorphism group），寫做。
事實上，係成個自同構羣嘅一個正規子羣，取個商就係外自同構羣：
所以外自同構羣可以話係量度有幾多嘅自同構唔係內自同構。每一個非內自同構都可以整一個入面嘅非平凡元素出嚟，但係唔同嘅非內自同構有機會整同一個元素出嚟。
一個元素係另一個元素嘅共軛作用下不變係等價於呢兩個元素可以交換：
所以內自同構羣可以話係量度個羣（或者環）係有幾唔交換。
有一個內自同構嘅判別方法：羣嘅一個自同構係內自同構若且唯若佢可以延伸（extend）去任可一個裝著嘅羣。
對任何元素都可以對應一個內自同構，呢一個對應畀咗一個商羣（係嘅中心）同之間嘅同構：
呢個其實可以用第一同構定理證明出嚟，因為入面嘅元素同嘅所有元素都交換，即係話佢對應嘅共軛作用固定所有元素。

有限p-羣嘅非內自同構
Wolfgang Gaschütz嘅一個定理話如果係一個有限唔交換p-羣嘅話，噉就有一個非內自同構嘅階係p嘅次方。
但係如果想問有冇一個個階係p嘅話就暫時係open problem嚟。不過如果符合以下其中一個條件嘅話答案就係肯定嘅：
係二階零冪
係regular p-羣
係powerful p-羣
嘅Frattini子羣嘅中心嘅中心化子，CG ∘ Z ∘ Φ(G)，同Φ(G)唔一樣

羣嘅種類
嘅內自同構羣係平凡若且唯若係交換羣，而如果係循環羣嘅話就只能係平凡羣。
喺另一個極端，內自同構羣可能已經等於成個自同構羣；一個羣如果佢所有自同構都係內自同構，而且中心係平凡嘅話個羣就叫做完整（complete）。例子有元素對稱羣（），如果嘅話，個對稱羣有一類外自同構，而如果嘅話，雖然無外自同構，但係佢係交換羣，所以中心唔係平凡子羣，即係話唔係完整。
如果一個完美羣（perfect group）嘅內自同構羣係簡單羣嘅話，就會話係擬簡單羣（quasisimple）。

李代數
一個李代數𝔊嘅自同構如果可以寫做Adg噉嘅樣嘅話就叫一個內自同構，其中Ad係個伴隨表示，g係對應李羣嘅一粒元素。呢個內自同構嘅定義同對應李羣嘅內自同構嘅定義係相容嘅，意思即係李羣嘅內自同構可以誘發對應李代數上面嘅內自同構。

延伸
如果係一個環A嘅單位羣（group of units）嘅話，嘅內自同構可以延伸去矩陣環M2(A)嘅單位羣對A上面嘅射影直線嘅一個作用，所以經典羣嘅內自同構可以用呢個方法去延伸。
內耳

內耳（粵拼：noi6 ji5，英文：inner ear）係耳仔最入嗰忽，包括耳蝸（最裡邊螺旋噉形嗰嚿）。耳蝸大約35mm長，入面有一個特別嘅器官—柯蒂氏器，柯蒂氏器內有特別嘅感官神經細胞，呢啲細胞表面有細細條嘅毛，啲毛能夠對耳膜嘅振動起反應，將感受到嘅嘢（例如係振動頻率有幾高）傳上去個腦嗰度。
內肛動物

內肛動物係動物界一個門，叫內肛動物門（Entoprocta），係結構簡單嘅水生動物。初頭內肛動物被歸類做苔蘚動物，後尾分拆出獨立嘅門。
厚果槐屬

厚果槐屬（粵拼：hau5 gwo2 waai4 suk6，學名：Ammothamnus ），係豆目豆科蝶形花亞科嘅其中一個屬。
厚空鉛

厚空鉛（英文：thick space，又叫 3 to em space；統一碼：U+2004）係空格一種，以前活板印刷時代係一種叫空鉛嘅實體字粒，闊度係三分一正方。
喺活板印刷，厚空鉛係用嚟做齊行操作嘅常用空鉛之一，其他常用嘅係薄空鉛、四開空鉛同半方空鉛。
TeX 亦有厚空鉛嘅概念，但係佢用嘅厚空鉛唔係三分一正方，而只係九分二正方，用嚟排數學公式。
厚殼樹屬

厚殼樹屬（學名：Ehretia）係紫草目紫草科嘅一個屬。
厚果雞血藤

厚果雞血藤（學名：Millettia pachycarpa）又叫沖天子，係豆科崖豆藤屬嘅攀援藤木，原產東亞同南亞。
厚皮生果批

厚皮生果批（粵拼：hau5 pei4 saang1 gwo2 pai1，cobbler），係種由生果整成嘅鹹批，上下都有層皮，源自美國同英國。
厚皮香科

厚皮香科（學名：Ternstroemiaceae）係雙子葉植物綱杜鵑花目嘅一個科。
厚街

厚街係中國廣東東莞一鎮，面積126平方公里，人口9萬。
南薑

南薑，又叫高良薑，係薑科入面一個種類，味同薑似，東南亞菜式用得多。
南華金融

南華金融控股有限公司（South China Financial Holdings Ltd.，港交所：00619）係從事證券、金銀、外匯、期貨合約經紀及買賣、孖展融資、私人信貸、供企業諮詢及包銷服務、財富管理等業務嘅公司，隸屬南華集團。南華金融控股有限公司喺1993年響香港聯合交易所上市，而家響香港有七間分行。
SCtrade.com 係南華金融開發嘅網上交易平台，透過電子媒介向客戶提供一站式嘅投資服務。
南葵涌公共圖書館

南葵涌公共圖書館（英文：South Kwai Chung Public Library）係香港一間公共圖書館，喺新界葵青區葵涌興芳路166至174號葵興政府合署4樓，由康樂及文化事務署管理。
南葵涌母嬰健康院

南葵涌母嬰健康院，香港母嬰健康院之一，為母嬰同婦女而設，有健康檢查，有家庭計劃等，址喺葵涌葵盛，葵盛圍側，南葵涌賽馬會分科診療所入便，英文叫South Kwai Chung Maternal and Child Health Centre。行政上歸葵青區。開日數少過其他院，只開禮拜一三，同埋禮拜六開每月第二第四個，公眾假期唔開。歸衞生署管。
南葵涌學生健康服務中心

南葵涌學生健康服務中心，香港學生健康服務中心之一，為學生健康而設，年年同學生驗身，址喺葵涌葵盛，葵盛圍邊，南葵涌分科診療所入便，英文叫South Kwai Chung Student Health Service Centre。行政上歸葵涌區。開禮拜一到五，公眾假期唔開。歸衞生署管。驗身會查生長，睇營養，量血壓，驗眼力，測聽力，檢脊柱，睇埋心理同行為等等。健康亦有個人輔導，又有教育，但亦有人投訴部分護士態度惡劣問題。
南薩哈林斯克

南薩哈林斯克（俄文：Южно-Сахалинск），係俄羅斯薩哈林州首府，人口18萬。
南萌華

南萌華（1998年12月7號—）係日本足球員，喺羅馬女足踢後衞。亦喺日本女子足球代表隊上陣，佢代表日本參加過2019年FIFA女子世界盃。
南蓮園池

南蓮園池，香港公園之一，喺九龍鑽石山，地址為鳳德道六十號，英文叫Nan Lian Garden，行政上歸黃大仙區。2006年起好，由志蓮淨苑管理，而志蓮淨苑不過馬路之隔。
園為仿唐時室宇，園中有茶室，亦有其他食肆。有石館展石。
至具特色係中間個大池，池邊有圓滿閣。

圖集
烏頭門
中國木結構建築藝術館
圓滿閣
香海軒
亭橋
松茶榭
水車磨坊
龍門樓同埋銀帶瀑布
唐風小築
石館及盆景園
草亭
蓮台
松茶榭
榕林
由位於蒼塘南岸嘅水月台北望松茶榭，鶴島同龜島佇立喺塘中。
公噸

公噸，公頓（tonne，metric ton，符號 t ）係重量同質量嘅單位。一公噸就係等於 1,000 千克。雖然唔係國際單位制（SI）基本單位，不過係十進制，可以同國際單位一齊配合咁用。
喺英國，公制嘅頓英文寫做 tonne 或 metric ton，同噸（ton，即 long ton）有分別。
公國

公國，係一種君主制國家，指封建制下公爵或女公爵嘅封國。歐洲封建制中嘅公國拉丁文稱為Ducatus。中國封建制中都有公國，係中國公爵嘅封地。

公國嘅由來
公國係由公爵獲皇帝、國王等嘅賜封嘅領地；被國王賜封嘅領地畀公爵管轄嘅就稱為公國。[未記出處或冇根據]

術語學
睇埋：大公國、土邦同親王國
大公國、土邦、親王國同公國類似但含義唔同，喺中文中有時被譯作為公國。
大公國（Magnus Ducatus）係歐洲封建制中嘅一種封地，英文為Grand Duchy，統治者稱大公（Grand Duke）。例子有過去嘅奧地利大公國同現今嘅盧森堡大公國。
親王國（Principatus）亦係歐洲封建制中嘅一種封地，英文為Principality / Princedom，其統治者稱為親王（Prince），字義為「元首」。喺某啲國家親王係皇帝或國王嘅仔，或其爵位嘅世襲繼承人。不過，一啲主權國家，如摩納哥（Principauté de Monaco，通常被正式譯為摩納哥公國）、安道爾（Principat d'Andorra，通常被正式譯為安道爾公國）、列支敦士登（Fürstentum Liechtenstein，通常被正式譯為列支敦士登公國），其元首喺中文常被譯為『大公』。通常非主權國家嘅領地貴族才被譯作『親王』或『王子』，如威爾斯親王（英文：Prince of Wales，附屬於大不列顛及北愛爾蘭聯合王國）、奧蘭治親王（荷蘭文：Prins van Oranje，附屬於荷蘭王國）等。
因語言唔同，中歐同東歐嘅一啲封國嘅譯名喺中文、英文中有既可譯作『親王國』又可譯作『公國』。歷史上嘅親王國仲有阿爾巴尼亞親王國、班都斯親王國、沿海克羅地亞親王國（英文Principality of Littoral Croatia）等。一啲近現代私人成立嘅未被普遍承認嘅國家都使用親王國為名，如西蘭親王國、赫特河親王國、塞波加親王國、馬爾堡親王國、弗里多尼亞親王國（英文：Principality of Freedonia）。
土邦（Princely States）都係類似親王國嘅主權國，係英國對其殖民地時期南亞同東南亞部分地區保存嘅土著王公領地嘅總稱。其統治者稱作王公（英文都係譯作親王Prince）。
大公國、公國、親王國同土邦多數都係奉行長子繼承制。

歐洲公國一覽
以下列出歐洲各公國嘅中文及英文名稱。

瑞典嘅公國
瑞典嘅所有舊省都可以作為形式上嘅公國。王子、親王與公主都會領有一個或多個公國。現時存在嘅公國如下。
西約特蘭 - 丹尼爾親王與維多利亞王儲
韋姆蘭 - 卡爾·菲利普王子
耶斯特里克蘭同海爾辛蘭 - 馬德琳公主
東約特蘭 - 艾絲黛拉公主
哥特蘭 - 萊奧諾公主
翁厄曼蘭 - 尼古拉王子
公園

公園係園一種，戶外一大塊有唔少植物嘅地，留畀人康樂之用。公園係西方引入嘅概念，英文叫park，意思係一塊圍咗嘅地，裏面養咗啲野生動物，畀人打獵用。後尾引伸到住宅區附近有大自然嘅地，裏面有野生動物，又可以畀人行山、騎馬。後尾又引伸到市區附近或者裏面留一大塊地，特登留畀大眾來玩，亦可以整靚個城市，呢個就係點解中文同日文譯做公園。
市區裏面嘅公園同花園係有啲似，而花園重點係放響種花種樹種植物，有時重會養埋動物。如果花園係開放畀大眾嘅話，呢個情況之下，公園亦都可以叫做花園，花園亦都可以叫做公園。
原本公園係養野生動物嘅地方，所以早期公園亦都譯做囿（讀又）。香港九龍嘅京士柏（英文：King's Park），以前就係譯做皇囿。

種類
響基本定義之下，公園就可以分做兩種。一種就係野外公園，另一種係市區公園。
野外公園主要係保留大自然或者原有環境，就好似國家公園、森林公園、郊野公園、海岸公園之類。
而市區公園就可以根據唔同用處再細分。例如畀人認識下自然生物嘅動物園同植物園。又例如畀好多人一齊玩嘅大型遊樂場。又或者唔係有特別用途，有大塊地，畀人休息，畀大人細路活動下嘅公園。又或者細塊啲畀人坐下行下玩下嘅公園仔，裏面多數有兒童遊樂場。而主題公園就係有特定主題嘅大型遊樂場。
公園因應唔同目的有好多唔同種類，好多時都會夾埋唔同設施，所以種類可以數都數唔晒。
英文park除公園之外，亦都可以有好多意思，好似停車場、工業園、科學園等等。不過已經超出廣東話公園嘅範圍。
公司

公司係有目的嘅羣體。可以一羣人組成，亦可以少到一個人。法律上，亦衍生公司成爲法人，以一個人嘅身份參加另一公司。公司各人可各司其職，按人力物，知識技巧，去達成公司想做嘅事。
公司要成爲法人，必先成爲有限責任公司，減筆有限公司。依種公司當人來睇，有出生註冊，有死亡註冊，一切逞註冊指公開。公司內各人，有自己責任。
最常見嘅公司，係以營商爲目的嘅公司，但亦有啲慈善團體、志願團體，卽非牟利組織。

文
英文叫公司做Company，日文叫會社。
公司理財

公司理財（corporate finance）係金融學嘅一門，幫手處理一間公司嘅金融事務，例如係間公司嘅資金來源同埋係「管理者點樣令間公司對股東嚟講有價值啲」等嘅事務。
公司組織

公司法團（英文：Corporation）係喺公司法入面，由一班人組成嘅法人團體組織，有獨立嘅法律地位，備有自己嘅圖章，可以起訴同被起訴。
公司註冊處

公司註冊處，係香港政府部門，屬財經事務及庫務局旗下，負責香港嘅公司註冊工作。
公司債券

公司債券（英文：debenture；法文：débenture），有時又叫做信用債券，係一種金融商品，指大型企業或組織向金融機構借錢，然後逐尐逐尐還，還款利率唔變。雖然公司借到嘅錢會被人視為公司資產，但係借錢畀公司嘅金融機構唔會因此而成為公司嘅股東，亦唔會獲得公司嘅決策權。
向統帥致敬

《向統帥致敬》係美國總統嘅個人官方頌歌。呢首歌係由占士山德森（James Sanderson）改編自蘇格蘭蓋爾文（Scottish Gaelic）旋律。
呢首歌係美國總統喺好多公共活動嗰度出現嘅時候演奏；亦都會喺總統就職典禮嗰度演奏。喺重大嘅官方場合，呢首歌通常係由美國海軍陸戰隊樂隊同其他軍事樂團演奏。喺1954年，國防部將呢首歌曲定咗做向美國總統致敬嘅官方音樂。當為總統演奏嘅時候，喺奏呢首歌嘅時候會前奏 four ruffles and flourishes。喺前總統國葬嘅時候，棺材喺靈車上面移走之後，亦都會演奏呢首歌。由於呢首歌嘅起源係19世紀，所以因為年代久遠，呢首歌已經屬於公共領域（public domain）。

歷史
司各特爵士（Sir Walter Scott）喺1810年嘅敘事詩《湖夫人》（The Lady of the Lake）嗰度嘅詩句，包括氏族歡迎 Roderick Dhu 酋長坐船嚟到嘅「船歌」叫《向酋長致敬》（Hail to the Chief）；呢首詩喺1812年左右俾作曲家占士山德森（James Sanderson，約1769年 – 約1841年）改編成音樂；山德森係自學成才嘅英國小提琴家兼倫敦舒梨劇院（SurreyTheatre）嘅指揮，喺1790年代到19世紀初期呢段時間幫當地劇團創作咗好多歌曲：
向勝利前進嘅酋長致敬！
尊敬同祝福好似常青松！
—— 《湖夫人》，1810年
司各特嘅浪漫故事好快就俾人改編成未經授權嘅浪漫情節劇（melodramas）。 1810年11月，司各特寫信俾一位朋友嘅時候話《湖夫人》俾倫敦嘅馬丁同雷諾，同埋愛丁堡嘅 Siddons  先生改編成戲劇。大約喺同一時間，司各特收到咗一位朋友兼軍官嘅信，封信嘅結尾係船歌《向酋長致敬》。
《湖夫人》嘅其中一個版本喺1812年5月8號喺紐約首演，《向酋長致敬》大約同「湖夫人嘅戲劇同浪漫中嘅進行曲同合唱」（March and Chorus in the Dramatic Romance of the Lady of the Lake）同時喺費城出版。好多模仿嘅作品亦都相繼出現，表明《湖夫人》喺當時好受歡迎。
先奏 Four Ruffles and Flourishes，跟住奏《向酋長致敬》

Four ruffles and flourishes 跟住奏《向酋長致敬》：呢個係美國總統嘅官方出場演奏（由美國陸軍樂隊嘅先驅小號演奏）
播呢個檔案有問題？睇吓媒體幫手。
同總統嘅關聯首次出現喺1815年，當時舉行呢項活動係為咗紀念喬治華盛頓同1812年戰爭嘅結束（歌曲嘅名叫「俾酋長嘅花環」，Wreaths for the Chieftain）。1828年7月4號，美國海軍陸戰隊樂團喺 Chesapeake 同俄亥俄運河嘅正式開通儀式上面演奏咗呢首歌，總統莊昆斯阿登斯（John Quincy Adams）出席咗呢次嘅儀式。喺1829年，安祖積遜（Andrew Jackson）總統係第一位用呢首歌嚟做佢嘅頌歌，喺1837年馬田范布倫（Martin Van Buren）總統嘅就職典禮上播咗呢首歌 。約翰泰勒（John Tyler）總統嘅第二任妻子朱莉婭泰勒（Julia Tyler）請求用呢首歌嚟宣布總統嘅出場。 佢嘅繼任人第一夫人莎拉波爾克（Sarah Childress Polk）喺占士諾斯波爾克（James Knox Polk）嘅就職典禮上用咗之後，佢鼓勵用呢種方式用呢首歌；威廉西爾（William Seale ）話：「波爾克唔係一個令人印象深刻嘅人物，所以有必要進行一啲宣布，以避免佢喺無俾人注意到嘅情況之下進入擁擠嘅房間引起嘅尷尬。喺大型活動嗰度，樂團……一邊演奏進行曲一邊敲鼓……為總統開路。」
喺美國內戰（1861-1865）期間，呢首歌亦都俾人用嚟宣布南部邦聯總統傑佛遜戴維斯（Jefferson Davis）嘅到嚟。 1861年10月3號，戴維斯總統同 P. G. T. Beauregard 將軍、若瑟莊士敦（Joseph Eggleston Johnston）將軍、古斯塔夫斯史密夫（Gustavus Woodson Smith）將軍一齊喺 Fairfax 法院參加戰爭委員會（Council of War）會議。喺 Fairfax 期間，戴維斯總統仲對大約30,000人嘅軍隊進行咗正式檢閱。喺檢閱開始嘅時候，維珍尼亞州第一步兵團嘅樂隊演奏咗《向酋長致敬》。
車士打阿瑟（Chester Arthur）唔鍾意呢首歌，佢要求 John Philip Sousa 創作一首新歌，叫做《總統波蘭舞曲》（Presidential Polonaise）。阿瑟離任之後，海軍陸戰隊樂隊又恢復喺總統公開露面嘅時候演奏《向酋長致敬》。
1954年，國防部將呢首歌定為向總統正式致敬嘅頌歌。
占美卡特（Jimmy Carter）喺擔任總統期間曾經短暫禁止播放呢首歌。不過事實證明，美國公眾唔鍾意呢次嘅決定，所以卡特後嚟又改變咗主意，取消咗禁令。
作曲家 Stephen Sondheim 喺1990年嘅百老匯音樂劇《刺客》（Assassins）嗰度用咗《向酋長致敬》嘅變體版本，最引人注目嘅係喺演出嘅開頭，佢將呢首歌從「傳統進行曲節拍改成3/4拍嘅嘉年華華爾滋」嚟強調「更邪惡嘅元素」。
向量代數公式

以下係向量代數入面嘅常見公式。公式只牽涉向量嘅長度同埋內積嘅話，就喺所有嘅維度都啱。如果條公式有叉積嘅話，就只可以用喺三維。（雖然七維都有個積叫叉積，但係下邊嘅公式喺七維未必啱。）
記號嚟講，喺n維歐幾量得空間入邊，每支向量都可以用佢喺各個方向嘅分量（component）嚟表示：，如果喺三維嘅話，可以用代替：。

長度
根據定義，一支向量嘅長度係佢同佢自己內積嘅開方：
用座標嚟寫嘅話，就有：
即係勾股定理。

角度
用嚟表示向量同之間嘅夾角嘅話，有：
結合以上兩條式同埋畢達哥拉斯三角等式嘅話，就有：
如果一支向量同正交軸-軸嘅夾角分別係嘅話，咁：
夾埋嗮一齊：
其中係軸上面嘅單位向量。

面積同體積
鄰邊長度係a、b，夾角係。
一個平行四邊形，一對鄰邊長度係a、b且夾角係嘅話（右圖），佢嘅面積就係：
可以諗做三維空間入面向量、叉積嘅長度：
呢條式嘅平方係：
呢到 Γ(A, B) 係 A同B嘅Gram 判別式：
同樣，三支向量生成嘅平行六面體嘅體積可以用三支向量嘅 Gram 判別式嚟計：
因爲都係三維向量，呢個數又等於佢哋嘅純量三重積： （睇埋下邊）。
同樣嘅計法可以推廣去 n 維空間。
向西聞記

《向西聞記》（英文：Hong Kong West Side Stories）係由OTT平台hmvod製作嘅香港電視劇，由鄧健泓、林雪、張繼聰、王宗堯、張建聲、胡杏兒、白健恩、陳穎欣、張沛樂、陳安立、趙永洪、李美琪、趙善恒、廖子妤、徐浩昌、李尚正、岑珈其、蔡明思、石詠莉主演，吳兆麟執導。
套劇改編自網絡作家「向西村上春樹」嘅小說，由9個單元故仔組成，總共12集，每集約30分鐘。套戲頭一個單元長2集嘅《畜牲傳心師》喺2018年3月8號喺hmvod上架，其餘單元要到2019年4月18號先至上架，而同年4月30號就喺netflix全套上架。香港免費電視頻道ViuTV亦買咗呢套劇，安排喺2020年2月12號到2月28號逢禮拜一到五晚22:00－22:30播出，電視版有過濾粗口，而網上重溫就係有粗口嘅「足本版」。

節目調動
2019年2月28號：由於21:30－22:15播《性敢中環》大結局，所以順延到22:15－22:45播。
向量

係喺一個二維空間入面由  指去  嗰度嘅向量，會有兩個數 。由  去  嘅位移可以想像成「」呢個向量－「沿  軸移  咁遠、沿  軸移  咁遠、沿  軸移  咁遠」。
向量（vector），粵文又叫矢量，係有方向嘅量，由距離同方向組成，尤其常見於數學同埋物理。喺三維空間（一般正常人類環境）嘅情況下，一個向量可以想像成包含咗三個數，表示個向量喺三條軸分別數值係幾多，例：一個喺三維空間表示速度嘅向量會包含三個數 ，三個數分別表示「沿 X 軸嘅速度」（）、「沿 Y 軸嘅速度」（）同埋「沿 Z 軸嘅速度」（）。
相反無方向嘅量，就叫標量或純量。向量表示做。由點射到點嘅向量寫做。
距離係1嘅向量又叫單位向量。向量嘅單位向量記做。
座標入面，通常用代表向右移動一格；用代表向上移動一格。所以一個二維向量可以寫做。

算法
設：
點積，寫做 。
叉積，寫做 ，其中  係  軸嘅單位向量。
向羅馬進軍

向羅馬進軍（意大利文：Marcia su Roma），又叫進軍羅馬，係1922年10月28號喺意大利王國發生嘅社會運動，意大利民權民主進程其中一個重要歷史步驟，亦都係當時國家法西斯黨成功奪取意大利政權嘅標誌。
墨索里尼得到意大利軍隊、商人階級同右翼人士支持，向皇帝同建制派示威。佢唔滿意1921年意大利國會選舉中法西斯黨淨係得2個議席，因為噉號召咗30000人（俗稱黑衫軍）入羅馬示威，事件令墨索里尼成為首相，同時顯示好多人共同支持法西斯黨，令全世界瞭解到佢並唔係靠關係成功奪權。
向船尾

幅相係由煙通向船尾嗰邊影出來。煙通側邊兩個通風口，都係向船尾。
向船尾（英文Abaft）係指喺船或者艇上便一啲嘢，佢向住船尾方。
英文寫法好似【abaft the funnel】咁，係煙通後便，船尾方向。
向著炮火前進

《向著炮火前進》係2012年中國大陸電視劇，以中國抗日戰爭做題材，由吳奇隆、甘婷婷等主演。
前570年代

前570年代係指前579年去到前570年之間嗰十年嘅年代。
前830年代

前830年代係指前839年去到前830年之間嗰十年嘅年代。
司馬燕

司馬燕（Michelle Sze Ma，1963年3月15號—2015年1月10號），原名韓少玲，係香港演員，1983年開始佢嘅演藝生涯，幫無綫電視拍劇，同埋拍電影。1990年佢幫成人雜誌《閣樓雜誌》拍寫真集。
2012年10月，司馬燕一由上海搬返香港，就確診患上胃癌，要做手術將成個胃切除。一年後，司馬燕一度抗癌成功，佢老公使咗過百萬帶佢去荷蘭古堡補辦婚禮兼慶祝結婚17周年。但係，司馬燕喺2014年11月因為腸腎衰竭同膽管閉塞，而要入住養和醫院。有指，佢喺2015年1月10號暈低之後，送咗去港島東嘅東區醫院搶救。大批傳媒喺醫院同佢喺香港島南大潭紅山半島嘅屋企住所守候，等待確認有關佢病情嘅消息。
同年1月13號晏晝，司馬燕嘅屋企人發通告，證實佢喺睡夢中離世，終年51歲。佢老公吳忠義打算低調辦喪，並將佢嘅遺體帶返加拿大溫哥華安葬。同日，無綫電視企業傳訊部宣傳科副總監曾醒明表示對司馬燕嘅離開深表惋惜，為作悼念，無綫電視由2015年1月14號至17號推出多個特備節目：2013年5月29號《今日VIP》嘅訪問、《花月佳期》以及《霓虹姊妹花》。
司馬朗

司馬朗（粵拼：si1 maa5 long5，171年—217年），字伯達，河內溫縣（而家嘅河南溫縣）人，係東漢末年政治人。佢細佬係晉宣帝司馬懿，亞爸係曾任京兆尹嘅司馬防。
司馬炎

司馬炎（粵拼：si1 maa5 jim4；236年—290年5月16號），字安世，係晉朝嘅開國皇帝。諡號武皇帝，後世人又叫佢晉武帝。
司馬炎世家，上幾世都係服侍魏國。亞爺司馬懿同亞爸司馬昭重係魏國有頭有面嘅大臣。266年司馬炎逼魏元帝曹奐退位，自己做皇帝，改國號「晉」。即位之後司馬炎派咗賈充、羊祜、楊濟、杜預、王濬南下消滅吳國，統一南北。
司馬炎統一天下之後，以為從此安寧，就將地方守衛兵加以撤除；同時實施占田法同課田法，企圖搞好經濟；但係司馬炎好鹹濕，滅吳之後，後宮妃嬪曾經多達萬人。290年因為「極意聲色，遂至成疾」，喺宮入面駕崩，在位廿六年。由太子司馬衷繼位，就係晉惠帝。

后妃
正史記載司馬炎後宮有過萬人，但留低到記錄嘅只係少數。
皇后楊艷
皇后楊芷
貴嬪左棻
貴嬪胡芳
夫人諸葛婉
中才人王媛姬
徐才人
趙才人
趙美人
李夫人
莊保林
陳美人
程才人

歷史評價
《晉書》：帝宇量弘厚，造次必於仁恕；容納讜正，未嘗失色於人；明達善謀，能斷大事，故得撫寧萬國，綏靜四方。承魏氏奢侈革弊之後，百姓思古之遺風，乃厲以恭儉，敦以寡慾。有司嘗奏御牛青絲紖斷，詔以青麻代之。臨朝寬裕，法度有恆。高陽許允既為文帝所殺，允子奇為太常丞。帝將有事於太廟，朝議以奇受害之門，不欲接近左右，請出為長史。帝乃追述允夙望，稱奇之才，擢為祠部郎，時論稱其夷曠。
平吳之後，天下乂安，遂怠於政術，耽於游宴，寵愛後黨，親貴當權，舊臣不得專任，彝章紊廢，請謁行矣。爰至未年，知惠帝弗克負荷，然恃皇孫聰睿，故無廢立之心。復慮非賈后所生，終致危敗，遂與腹心共圖後事。說者紛然，久而不定，竟用王佑之謀，遣太子母弟秦王柬都督關中，楚王瑋、淮南王允並鎮守要害，以強帝室。又恐楊氏之逼，復以佑為北軍中候，以典禁兵。既而寢疾彌留，至於大漸，佐命元勛，皆已先沒，群臣惶惑，計無所從。會帝小差，有詔以汝南王亮輔政，又欲令朝士之有名望年少者數人佐之，楊駿秘而不宣。帝復尋至迷亂，楊後輒為詔以駿輔政，促亮進發。帝尋小間，問汝南王來未，意欲見之，有所付託。左右答言未至，帝遂困篤。中朝之亂，實始於斯矣。
《晉門晉武帝》：漢貪金帛鬻公卿，財贍羸軍冀國寧。晉武鬻官私室富，是知猶不及桓靈。
陳普：宮中擲戟又飛刀，謝玖兢兢命若毛。豈是君王輕社稷，天教熾業謝芳髦。
鄧林：秋風銅爵曲池平，吳主宮娃滿掖庭。憑仗皇孫聰慧早，不知禍在夕陽亭。
司馬光：實乃不世出之明君。
《滿江紅》：承祖餘威。曹魏末、受禪稱帝。掃吳越，多方齊下，摧枯之勢。吳主兇殘民向背，晉公仁厚人歸幟。施仁政，創社稷榮繁。功難諱。世襲制，官僚繼。田與土，官伸擠。痛賣官鬻爵，竟奢豪氣。罷卻州兵難穩序，助長王勢終遭戲。嘆武帝，開國未幾年。皇權棄。
司馬瑋

司馬瑋（271年—291年7月26號），字彥度，河內溫縣人，喺西晉嘅宗室藩王、政治人。佢喺晉武帝司馬炎嘅第九仔，惠帝司馬衷嘅細佬，死後謚號隱，史稱楚隱王。
司馬昭

司馬昭（昭讀超，粵拼：si1 maa5 ciu1；211年—265年9月6號），字子上，曹魏相國、大將軍。佢嘅權力，繼承自佢阿爸司馬懿同阿哥司馬師，任內幫曹魏消滅蜀漢。佢死咗之後，佢個仔司馬炎逼曹奐禪讓後稱帝，國號晉，噉個仔亦追封司馬昭諡號文帝，即係晉文帝。

生平
239年司馬昭畀封為新城鄉侯。正始年間做過洛陽典農中郎將，因為廢除苛稅而令百姓。後轉做散騎常侍。244年擔任征蜀將軍，跟住大將軍曹爽去攻打蜀國。蜀將王平(晉書誤作王林)夜襲司馬昭軍營，司馬昭瞓住唔喐，直到王平退卻。
司馬氏

司馬係唐人姓氏，喺《百家姓》裏頭排第410位。

名人
司馬相如：西漢文學家
司馬遷：西漢史學家
司馬懿：三國魏國大臣
司馬炎：晉代開國皇帝
司馬光：北宋政治人
司馬賽兒：香港藝人
呢篇司馬氏係同姓氏有關嘅楔位文章，重未寫完嘅。麻煩你幫手充實佢。
司馬熾

晉懷帝司馬熾（284年—313年），字豐度，係西晉第三個皇帝，晉武帝司馬炎其中一個仔。

生平
司馬熾係喺晉朝立國之後出世，早期被封為豫章王。到晉惠帝司馬衷登基，爆發八王之亂，司馬熾原本擔任散騎常侍，但喺301年被廢。304年出任鎮北大將軍，同年俾司馬衷立為皇太弟。
307年司馬衷駕崩，司馬熾就登基即位。當時中原境內一啲少數民族開始建立自己嘅政權。311年匈奴人劉聰派兵攻入洛陽，晉懷帝逃走嗰陣被劉聰捉咗，史稱永嘉之亂。晉懷帝俾劉聰封為會稽公。
313年，晉懷帝喺一次酒席上俾人命令幫人斟酒，有晉朝舊臣爆喊，令到劉聰反感，結果用毒酒毒殺司馬熾，享年30歲。之後司馬鄴喺長安登基做西晉皇帝，就係晉愍帝。
司馬昭弑君

司馬昭弑君係三國末年喺曹魏發生嘅事件，魏國皇帝曹髦想借發動兵變做低大將軍司馬昭嚟攞返權力，但喺最後反而畀司馬昭嘅親信殺害。因為喺甘露五年（260年）發生，所以又叫做甘露之變。

背景
曹髦年幼就畀司馬師擺上台做皇帝，接替畀司馬師廢咗嘅曹芳。司馬師之後喺許昌病死咗，佢嘅細佬司馬昭繼承咗父兄留落嚟嘅基業，繼續控制曹魏政權。甘露四年正月，魏地井中幾次見有龍，大家都話好吉利。然而曹髦認為龍既唔喺天，亦唔喺田，反而屈喺井，唔係一個好兆頭，於是作咗首《潛龍詩》嚟表達自己嘅不滿，司馬昭知道後就好唔中意佢。經過曹芳之後，皇帝身邊守衞減省，只有老弱之兵，連鎧甲都無。

經過
甘露五年五月，曹髦年少尚氣盛，見到無乜守衞，就知皇帝威權都無乜淨，好嬲，唔想受廢帝之辱。佢就召侍中王沈、尚書王經、常侍王業三人，想討伐司馬昭。王經勸諫佢，借春秋來講，話四面都係司馬昭，守䘙依啲嘢根本無用，一旦做咗，只會更加之惡劣，隨時失國。曹髦唔聽，王沈同王業就去報告司馬昭。曹髦知道後仍然帶住幾百人去攻打司馬昭嘅屋企，中途雖然趕走咗嚟鎮壓嘅司馬伷，但結果都喺畀司馬昭嘅親信賈充指使太子舍人成濟一劍刺死。

後續
之後，司馬昭假借郭太后嘅名義下韶，以民禮將曹髦落葬，喺司馬孚呢啲重臣嘅請求下，以王禮將曹髦葬喺洛陽西北三十里嘅瀍澗之濱。雖然話喺以王禮埋葬，但喺葬禮連旌旗都冇，連幫《三國志》作注嘅裴松之都話呢個唔喺以王禮埋葬。葬禮嗰日有好多人去睇，有人話道：「呢個就喺前日畀殺嘅天子。」有人甚至掩住個面喺度喊，悲傷到無法自拔。由於輿論壓力，司馬昭喺事發二十日之後將弒君嘅罪狀全部賴畀成濟，話成濟違背自己嘅命令將曹髦殺咗，以「大逆不道」嘅罪名殺咗成濟成族人。

軼事
曹髦講咗句「司馬昭之心、路人所知也。吾不能坐受廢辱、今日當與卿自出討之。」後世人以依句講以依件事，亦化為成語，話人意圖盡露。件事唔見於《三國志》，而係見於《漢晉春秋》。
東晉嘅晉明帝司馬紹喺聽完大臣王導講述司馬懿點樣發動高平陵之變同埋司馬昭弒君嘅過程之後，將面伏喺床度講道：「如果真喺似你咁樣講，晉室嘅國祚又點會長遠呢！」。
司馬曜

司馬曜（362年—396年）係東晉第九位皇帝，372年到396年在位，跟諡號叫晉孝武帝。
司馬昱

司馬昱（320年—372年）係東晉第八位皇帝，371年到372年在位，跟諡號叫晉簡文帝。
和諧號動車組

，簡稱和諧號（wo4 haai4 hou6），係中華人民共和國鐵道部向龐巴迪、川崎重工業、阿爾斯通同西門子買動車組技術返嚟，由中國北車集團同中國南車集團通過技術轉移方式，喺中國內地出同高速鐵路車有關嘅動車組。呢種列車喺2004年開始研發，2007年12月22號正式喺中國內地出現。
列車個樣同日本嘅JR差唔多樣，但車身或車頭有「和諧號」三個字。
和諧

和諧式客機，一種高速客機。
和諧式大廈，香港公共屋邨一種大廈設計。
河蟹
和賀郡

和賀郡（粵拼：wo4 ho6 gwan6，日文：和賀郡／わがぐん Waga gun */?）係日本岩手縣嘅其中一個郡。
和製英文

和製英文（日文：和製英語／わせいえいご Wasei-eigo）係偽英文借字（英文：pseudo-anglicism）嘅一種，指嘅係日文一啲源自於英文，但係喺英文入面並唔存在或者唔保留相同意義嘅詞語。其中一個例子為「ハンドルキーパー handorukīpā」（handle-keeper）由「軚盤」（handle）同「管理人」（keeper）組成，含「代駕司機」嘅意思。喺英文入面，「代駕司機」嘅正確譯法係「designated driver」。
和諧廣場

和諧廣場（葡文：Alameda da Harmonia）係澳門路環一條主要馬路，係石排灣公屋群出入其中一條路，呢條路由蝴蝶谷大馬路開始一路去到石排灣圓形地為止。

背景
2013年3月13號，民政總署管理委員會響會議到決定將路環新起好嘅公共街道改名，其中將由蝴蝶谷大馬路開始到石排灣圓形地嘅公共街道改名做和諧廣場。
和諧大馬路

和諧大馬路（葡文：Avenida da Harmonia）係澳門路環一條主要馬路，係石排灣公屋群出入其中一條路，呢條路由石排灣馬路開始一路去到蝴蝶谷大馬路為止。

背景
2013年3月13號，民政總署管理委員會響會議到決定將路環新起好嘅公共街道改名，其中將由石排灣馬路開始到蝴蝶谷大馬路嘅公共街道改名做和諧大馬路。
和解在後

《和解在後》（英文：Beyond the Common Ground）係香港MakerVille製作嘅電視劇，由趙善恆、蘇雅琳、谷德昭、梁祖堯、李敏、岑珈其、袁綺雯、何洛瑤主演。套劇喺2023年3月27號到4月14號逢禮拜一到五21:30-22:30喺香港電視娛樂ViuTV首播。製作特輯《和解在後：預約面談》喺3月25號禮拜六晚21:30-22:00播。
和記黃埔

和記黃埔（簡稱和黃，港交所前編號：00013）係香港上市公司，亦係《財富》全球500大企業，1978年1月喺香港招股上市，冇耐長江實業買咗佢差唔多一半股權，做咗大股東。
卑南語

卑南語（Puyuma：Pinuyumayan）係臺灣原住民卑南族人所講嘅說話，亦都係臺灣南島語言入面嘅其中一種，佢主要用拉丁文嚟寫。
半馬拉松

，簡稱半馬，係全長21,097.5米嘅長跑比賽，係馬拉松賽跑嘅一半路程。
卐樹林

卐樹林（德文：Wald Swastika）係德國東北部一群落葉松。呢群落葉松有3,600平方米，松樹林中間有一個「卐」，呢啲落葉松好有可能喺1930年代種，即係希特拉統治德國嗰時。
卑利士道

卑利士道（英文：Breezy Path）係香港半山區一條馬路，由柏道近列堤頓道交界開始，單向去到般咸道，全長大約170米。
香港科技專上書院（原卑利士道2號）拆咗之後，成條路只得一幢幾十層高嘅豪宅—應彪大廈（卑利士道1至3號）。
卑利街

卑利街（Peel Street）係香港香港島中環一條街，北接皇后大道中，南到半山區羅便臣道。街名嚟自英國首相羅拔卑利。
維基同享有多媒體嘅嘢：Peel Street, Hong Kong
卑南族

卑南族係臺灣原住民嘅其中一個族群，主要分佈喺臺東縣，總人口大約1.4萬人。
卑利得

卑利得，KC（英文：King's Counsel）（英文：David Perry），英國資深刑事大律師（英文：Barrister）。2021年1月《泰晤士報》以大字標題指出，佢係起訴香港民主運動人士嘅「恥辱之源」。

生平
卑利得喺李斯特大學（英文：University of Leicester）法學學士畢業，喺1980年畀林肯律師學院（英文：Lincoln's Inn）授予出庭資格（英文：Call to the bar），並喺2006年被冊封做御用大律師（英文：Queen's Counsel） 。
卑利得因為喺香港幾單備受矚目嘅政治案件入面扮演重要角色而出名。佢曾代表香港律政司起訴前行政長官曾蔭權公職人員行為失當罪。

起訴香港民主運動人士
2021年1月，佢畀香港律政司聘用，起訴蘋果日報嘅創辦人黎智英，同埋其他八名喺2019年8月喺街頭抗議中共政權鎮壓反送中運動嘅民主運動人士，包括李柱銘、李卓人、梁國雄、何俊仁等。
卑利得嘅決定受到咗英國下議院外交事務委員會主席董勤達（英文：Tom Tugendhat）同工黨上議院議員阿多尼斯勳爵（英文：Lord Adonis）嘅質疑。
1月14號，英國前外相聶偉敬爵士批評卑利得嘅決定，並指出好明顯審判係由於中國政府決心摧毀香港嘅民主運動而進行。聶偉敬提醒大眾，英國最高法院前院長何熙怡（英文：Brenda Hale, Baroness Hale of Richmond）女男爵承認，如果佢同意喺香港審理案件，佢將有一個「嚴重嘅道德問題而問自己」。
1月17號，英國外相藍韜文受訪時批評卑利得唯利是圖，指佢良心點樣過意得去，認為佢應該根據大律師行為守則拒絕受聘。

個人生活
卑利得鍾意閱讀同園藝，係一位羅馬天主教徒。
吉貝嶼

吉貝嶼係澎湖列島其中一個島，由中華民國臺灣省澎湖縣白沙鄉管。個島面積約莫3.05平方公里。
吉貝爾堡

吉貝爾堡（法文：Château-Guibert）係法國盧華爾河區大區旺代省嘅一個市鎮，屬於永河畔拉羅什區。
吉野

吉野（粵拼：gat1 je5；日文：吉野(Yoshino)）係指過去日本大和國南部一帶（而家奈良縣嘅南部）嘅地方名，廣義嘅範圍包括而家嘅吉野郡下嘅大淀町、下市町、吉野町、上北山村、川上村、黑瀧村、下北山村、天川村、十津川村、野迫川村、東吉野村、五條市南部嘅西吉野町地區同大塔町地區。狹義嘅範圍就特別係指吉野山到大峰山之間嘅山區；喺日本嘅歷史書《古事記》同《日本書紀》都有記載應神天皇同雄略天皇喺吉野狩獵嘅傳統。

地理
春天嘅吉野山
吉野位於紀伊半島中部、奈良盆地以南嘅紀伊山地之內，呢個區域裏面包括有高地、盆地、山地嘅地形，面積達到2,500平方公里。
吉野又可以分為口吉野同奧吉野，口吉野屬於吉野川流域，吉野川離開山區進入和歌山縣後即為紀之川，最終流入紀伊水道。奧吉野係大峰山以南，接連熊野地區（三重縣南部到和歌山縣東南部之間）嘅大峰山脈周邊山區，呢個區域過去亦稱為大峰，喺其中有由山伏開闢可以通往熊野嘅道路；奧吉野屬於十津川同北山川流域，呢兩條河川都係熊野川嘅支流，喺匯入熊野川之後注入熊野灘。
吉野同熊野地區都係多雨地帶，亦係經常受到颱風侵襲嘅地方。呢個地方係日本主要嘅林業地區，吉野杉同秋田杉、木曾檜合稱為日本三大美林。吉野亦係觀賞櫻花嘅著名景點，但係喺吉野最常見到嘅櫻花係山櫻，而唔係被冠上吉野地名嘅染井吉野櫻。

歷史
「吉野（吉野地方）」嘅範圍喺唔同嘅時代都有唔同。原本嘅吉野指吉野川北岸同龍門山地（高取山・龍門岳）之間嘅原野，喺某啲情況之下，石能只係指吉野山或吉野宮。隨住時間嘅流逝，佢哋已經擴展到南部嘅山區，而家指向奈良縣南部嘅吉野郡地區（包括同五條市合併嘅西吉野村・大塔村）。
吉達艾阿里

吉達艾阿里（英文：Al-Ahli Saudi FC），係沙地阿拉伯吉達嘅一間職業足球球會，依家踢緊沙地職業足球聯賽。
吉達

吉達（Jiddah）係沙地阿拉伯第二大城，住346萬人。佢係回教徒去聖城麥加朝聖嘅主要入口。
吉達係麥加省一個港口城市，喺紅海東岸，吉達都市區面積大約1200km²，吉達市面積大約560km²。

氣候
吉達屬於沙漠氣候。
吉野家

吉野家（英文：Yoshinoya）係源自1899年嘅日本快餐店，最出名賣日式牛肉飯（牛丼），而家全球連鎖店超過1,700間。分店遍及日本、中國大陸、香港、台灣、新加坡、馬來西亞同埋美國加州等地。佢個名係日本漢字「吉」字，正式寫法係上「土」下「口」「𠮷」。佢個日本國內最大競爭對手係食其家，後者係日本最多分店。
2001年年底，由於日本出現瘋牛症個案，「牛丼」銷量遭受打擊。2003年，美國華盛頓爆發瘋牛症，而美國係牛丼牛肉主要來源，吉野家暫停入口美國牛肉，之後2004年2月11號重停賣牛肉飯，直到至2006年12月1號先至正常返。吉野家即刻舉行一日「牛肉飯復活大節」而且好受日本人歡迎。

歷史
1899年：喺日本橋魚市場正式開張，店名源自大阪府西成郡野田村字吉野（而家大阪市福島區吉野町）。
1987年：日本吉野家開始海外事業，美國丹佛1號店開張。
1988年：台灣吉野家開張。
1991年：喺香港開設首間分店。
1992年：分別喺北京及新加坡開設首間分店。
2006年：香港吉野家引入Shabu Shabu。
2007年：香港吉野家開始搞外賣速遞服務。
2010年：喺廣州開設首間分店。
2012年：喺港鐵站開設首間外賣店。
2013年：吉野家喺北京、天津、河北、吉林、遼寧、黑龍江、內蒙古等地區已經開咗304間。
2016年：香港吉野家慶祝成立25週年，大搞Shabu Shabu放題。
2018年：日本吉野家國內店舖數已經超過 1200 間，海外店舖數多過817間，遍及台灣、中國、美國、菲律賓、香港、新加坡、印尼、泰國、柬埔寨、馬來西亞。

中國同香港經營權
香港吉野家
合興集團洪氏家族由2010年代前後，開始一一得到中國東北至華北地區，香港等地吉野家連鎖店特許經營權。中國大陸、香港吉野家公司同日本吉野家公司係唔同。

用「大陸米」、「美國牛」聲明
2011年3月11號日本福島縣發生福島第一核電廠核災後，香港吉野家為網傳用過「福島米」一事解釋，佢以「我憤怒烏，已Call 999（報警）」發表聲明，指無用「日本食材」。當佢話用黑龍江米之後，香港媒體轉述指有網友發嬲批評。另外，由於吉野家係一間用「美國牛肉」做飯商店，早前美國牛肉爭議同瘦肉精風波都影響到公司，2012年當時停賣過牛肉飯一排。

「獅子狗」事件
2019年7月10號，香港吉野家Facebook專頁發文稱：「想食獅子狗，唔只大埔有。嘢可以亂食，名唔可以亂叫」，指「獅子狗」正確名稱為「竹輪」。由於「獅子狗」諧音同「撕紙狗」而引起爭議。香港多區因應反送中運動而出現「連儂牆」，警察介入同親中陣營人士一齊清除牆上文宣，遭相對人士貶稱做「撕紙狗」。公關就有關大埔墟站連儂牆一事「抽水」雖得到泛民主派社運人士讚賞，但係得罪母公司合興集團洪明基。
洪明基表示自己係「撐警」，重話廣告出街前「事先唔知情，同埋好憤怒」所以話「炒人」。佢身為合興集團CEO，同時係中國大陸全國政協關係。洪生出聲之後，令公司引來大批人攻擊，有門市遭遇示威同「裝修拆鋪」，做唔到生意，而無咁勇武派就表明「罷買」。由當時7月開始合興集團股價仆直，到10月創下接近20年新低點，10月15號得返0.1蚊，最高時係2007年10月18號有8毫2仙。至10月尾觀察所得，事件發生後多個月，香港吉野家 Facebook 專頁已冇更新，同埋有好多批評留言同洗版，去到2020年3月先至低調地鹹魚翻生。
地標

地標係指能夠代表一個地方嘅景點，通常分自然同人工兩類。例如香港嘅地標係維多利亞港、尖沙咀鐘樓等。對飛機師來講，大嶼山天壇大佛係香港國際機場嘅地標，唔怕會飛錯去澳門或者珠海機場。
喺環境平面設計，地標指任何可以標示地點嘅建築物或者其他嘢，唔需要係景點。例如，如果你見到某間大廈就知要落車，嗰座大廈對你來講就係一個地標。
地殼變動

地殼變動（英文：Diastrophism）又嗌地殼運動、構造運動，係由於地質作用導致地殼上嘅岩層同岩體出現變形同位移。地殻運動分做水平運動同平行運動。當發生水平運動嗰陣，岩層受到水平方向嘅擠壓同拉伸後出現褶皺同斷裂。褶皺會出現褶皺山脈，斷裂就會出現裂谷。當發生垂直運動嗰陣，地殼會上升或下降，當地殼上升嗰陣，原本嘅海底會變咗做山坡，例如喜馬拉雅山就浸過喺海到。而陸地都會變做海底，例如印度洋洋底以前係陸地上嘅沼澤。
地氈蟒

地氈蟒，全名地氈莫瑞蟒（Morelia spilota），係澳洲嘅蟒蛇品種之中分布最泛嘅一種。Bernard Germain de Lacépède喺1804年最早改咗呢個學名。佢哋最典型嘅皮膚顏色係帶有褐色橫紋嘅黃色。不過喺澳洲同新畿內亞境內至少有6個亞種，而佢哋喺顏色同斑紋會有少少分別。

習性
M. s. spilota
佢哋係半樹棲性蛇類。鍾意夜晚出沒。由樹林，灌木叢以至草原，石地都可以發現到佢哋嘅蹤跡。佢哋食細隻嘅哺乳動物、蝙蝠、雀鳥、蜥蜴。會先用力摟住獵物令到獵物窒息為止，再吞落肚。呢種蛇係卵生嘅，雌蛇喺一日之內可以生10-50隻蛋。之後，佢會用身環繞住啲蛋，直至啲蛋全部孵出蛇仔為止。

保育狀況
Morelia spilota variegata
地氈蟒亦都係好受歡迎嘅寵物，喺澳洲某啲地方（例如維多利亞）有啲亞種就因為濫種而絕種。飼養嘅地氈蟒可以用生老鼠或急凍老鼠餵，可養到15-20年。
香港屯門公園嘅爬蟲館最近亦養咗呢種蟒蛇。
地海戰記

《地海戰記》（粵拼：dei6 hoi2 zin3 gei3，日文：ゲド戦記）係知步里工作室出嘅動畫作品，由宮崎吾朗執導同埋編劇，鈴木敏夫監製， 2006年7月29號喺日本上畫。
地毡

地毡，或者寫做地氈、地毯，係張鋪地嘅毡，主要係為咗裝飾間屋又或者保暖。
地氈草

地氈草（粵拼：dei6 zin1 cou2；學名：Axonopus compressus），又叫大葉油草（daai6 jip6 jau4 cou2）、巴西地氈草、熱帶地氈草、大板草（daai6 baan2 cou2），係禾本科地氈草屬嘅長年生草本植物，原產美洲嘅熱帶地區。

樣
成樖嘢好細，平均得15~40cm到，一般比較直。葉嘅質地比較薄，翠綠色，葉片扁平間短而闊，長5～10cm，闊8～12mm，先端比較撅，兩面無毛或上面有柔毛，近基部邊緣有纖毛，但比較疏。花係總狀花序，一般開2～5朵，長大概4～8cm，最長兩朵係成對出，好似手指噉排喺主軸位置；花穗係長橢圓形，好似披針噉，長22～25dmm，花柱白，似羽毛，每年夏秋時節開花。果似禾稈，長5~25cm。

適應環境
植株鍾意喺有陽光環境，禁𨂽同黑甍甍地方，重生機會比較大，侵佔能力犀利。

用途
植株可以做放牧用草同天然草皮、緩坡植株。喺華南地區，多數用嚟做固土護坡。
地殼

地殼（粵拼：dei6 hok3）就係行星最出面嘅圈層，屬岩石圈嘅一部份。地殼密度係輕過下面。

地球地殼
喺古代嗰時嘅全中華地區入面，成日用「天高地厚」呢四個字嚟形容天地嘅大細。不過由於嘅科學技術喺度唔停噉發展，呢個難題一早就解決咗。喺地球嘅地殼厚度方面，喺地球唔同嘅地方都有唔同。有啲地區就好厚，而有啲地區就好薄，其中大陸嘅地殼同海洋嘅地殼就差咗好遠。最厚嗰度就係青藏高原，厚度可以去到60–80公里。最薄嗰度係太平洋地區，得4–7公里。而海陸地殼嘅平均厚度先至差唔多33公里，淨係佔咗地球嘅1/200半徑。如估整一隻雞蛋咁大嘅地球儀，蛋殼係重厚過地殼。

構成
雖然話地殼都好薄吓，但佢嘅上下層組成嘅嘢都唔一樣。其中地殼上邊係由密度比較細、比重比較輕嘅花崗岩組成，入面都係啲Si同Al元素，所以呢埐就嗌咗「硅鋁層」。而地殼下邊係由密度比較大嘅、比重比較重嘅玄武岩組成，入面都係啲Mg、Fe同Si元素，所以呢埐就嗌咗「硅鎂層」。不過喺大洋底由於地殼本身就好薄，所以佢凈係有硅鋁層而冇硅鎂層。另外，喺地殼最上面重有啲冇咁厚嘅沉積岩、沉積變質岩同埋風化泥而整成嘅地殼表皮。

地殼嘅資源
喺地殼嗰度收埋咗好多嘅礦床資源響度，其中Au、Ag、Cu、Fe、Sn、W、Mn、Pb、Zn、Hg、煤、石油等，都係人類嘅物質文明入面，必須要有嘅資源。

月球地殼
因為冷卻得快而岩漿冇分層，月球地殼基本上都係玄武岩。
地湧夫人

地湧夫人，明朝小說《西遊記》嘅角色。喺陷空山無底洞得道嘅鼠妖，托塔天王李靖（中文：托塔李天王）嘅義女，哪吒嘅義妹。佢嘅容貌端麗，武藝高深，畀稱做半截觀音，武器喺雙股劍。
地熱能

地熱能係指響地球入面嘅熱力攞能源，主要來源係地殼底下嘅熔岩將週圍嘅地下水㷫熱。